প্রবল গন্ডগোল। ভাঙচুর। স্পিকারকে হেনস্থা। কংগ্রেসের ওয়াকআউট। শনিবারের বারবেলায় এমনই উত্তেজনার মধ্যে তামিলনাড়ু বিধানসভায় প্রকাশ্য-ভোটে সংখ্যাগরিষ্ঠতার প্রমাণ দিলেন মুখ্যমন্ত্রী ই কে পালানিস্বামী।
২৩৪ সদস্যের বিধানসভায় ১২২ জন দলীয় বিধায়কের সমর্থন পেয়েছেন এডিএমকে সাধারণ সম্পাদক শশিকলার মনোনীত মুখ্যমন্ত্রী। বিদায়ী মুখ্যমন্ত্রী তথা বহিষ্কৃত এডিএমকে নেতা ও পন্নিরসেলভমের পক্ষে ছিলেন ১১ জন দলীয় বিধায়ক। পন্নিরসেলভম এদিনের আস্থাভোটকে ‘প্রহসন’ বলে বর্ণনা করেছেন। আর পালানিস্বামীর কথায়, ‘‘শশিকলার প্রতিজ্ঞা পূরণ হয়েছে।’’
বিধানসভায় বিরোধী দলনেতা, ডিএমকে’র এম কে স্ট্যালিন এদিন অধিবেশনের শুরুতেই আস্থাভোটের দিন পিছনোর আর্জি জানান। স্পিকার পি ধনপালকে স্ট্যালিন বলেন, ‘‘রিসর্ট-বন্দি বিধায়কদের কয়েদির মতো গাড়িতে করে বিধানসভায় আনা হয়েছে। সুস্থ গণতন্ত্রে এমন হতে পারে না।’’ প্রস্তাব খারিজ হলে গোলমাল শুরু হয়।

এরপর বিরোধী ডিএমকে, কংগ্রেস এমনকী, পন্নির অনুগামী বিধায়কেরাও গোপন ব্যালটে ভোটাভুটির দাবি তোলেন। সেই প্রস্তাবও খারিজ হলে ডিএমকে বিধায়কেরা সভায় ভাঙচুর করেন। এক বিধায়ককে স্পিকারের চেয়ারে বসতে দেখা যায়। স্পিকার বেলা ১টা পর্যন্ত সভা মুলতুবি করেন। কিন্তু ফের গন্ডগোল হওয়ায় তিনি মার্শাল ডেকে ডিএমকে বিধায়কদের বার করে দেওয়ার নির্দেশ দেন। তখন প্রতিরোধের মুখে পড়েন 
বিধানসভার কর্মীরা। 
বেলা ৩টে নাগাদ অধিবেশন বসলে রুদ্ধদ্বার কক্ষে হয় ধ্বনিভোট। পরে মারিনা বিচ থেকে স্ট্যালিনকে আটক করে পুলিশ।